4.5.2023
EL
Επίσημη Εφημερίδα της Ευρωπαϊκής Ένωσης
C 158/13
Το μέγεθος του λογοτύπου μπορεί να ποικίλλει ανάλογα με τη συσκευασία, αλλά οι τυποποιημένες διαστάσεις πρέπει να παραμένουν αναλογικές.
4.
Συνοπτική οριοθέτηση της γεωγραφικής περιοχής Η περιοχή παραγωγής της προστατευόμενης γεωγραφικής ένδειξης «Ciliegia di Lari» περιλαμβάνει τη διοικητική επικράτεια των ακόλουθων δήμων: Casciana Terme – Lari, Terricciola και Crespina-Lorenzana.
5.
Δεσμός με τη γεωγραφική περιοχή Η αίτηση για την αναγνώριση του κερασιού «Ciliegia di Lari» βασίζεται στην ιστορική φήμη του προϊόντος, η οποία εδραιώθηκε χάρη στην ποιότητα του.
Η ποιότητα αυτή οφείλεται σε συγκεκριμένα γνωρίσματα της γεωγραφικής παραγωγής που ευνοούν την καλλιέργεια της κερασιάς.
Σε αυτά περιλαμβάνονται εδαφοκλιματικοί, γεωργικοί, κοινωνικοί, πολιτισμικοί και οικονομικοί παράγοντες.
Η αλληλεπίδραση των παραγόντων αυτών συνέβαλε στη φήμη του προϊόντος και στη σύνδεσή του με τον τόπο, σε τέτοιο βαθμό ώστε να είναι ταυτισμένο με το όνομα του Lari.
Η μακραίωνη ιστορία της παραγωγής του «Ciliegia di Lari» είχε ως αποτέλεσμα τη δημιουργία στενής σχέσης με τους καταναλωτές, οι οποίοι εκτιμούν το ιδιαίτερο χαρακτηριστικό του: τη φυσική γλυκύτητα.
Στην αγορά, οι καταναλωτές δέχονται την υψηλότερη τιμή του έναντι των κερασιών με άλλη προέλευση.
Η οριοθετημένη γεωγραφική περιοχή που αναφέρεται στο σημείο 4 αποτελούσε ανέκαθεν περιοχή σημαντικής παραγωγής κερασιών, όπως φαίνεται από παλαιότερες και πιο πρόσφατες μελέτες και έρευνες (M. Basso, S. Natali,1959· A. Funghi, 2004· διάφοροι συντάκτες, σε επιμέλεια R. Massai, 2013).
Η περιοχή παραγωγής του «Ciliegia di Lari» χαρακτηρίζεται από εδάφη και κλιματικές συνθήκες που προσφέρονται ιδιαιτέρως για την καλλιέργεια της κερασιάς.
Οι παράγοντες αυτοί επηρεάζουν άμεσα την ποιότητα του καρπού, η οποία είναι συνδεδεμένη με τη φυσική γλυκύτητά του (βαθμοί Brix).
Οι υφές του εδάφους σε συνδυασμό με τα πρότυπα θερμοκρασιών και βροχοπτώσεων είναι οι δύο παράμετροι που χαρακτηρίζουν την περιοχή παραγωγής του «Ciliegia di Lari» και μπορεί να επηρεάσουν την ποιότητα του καρπού, δηλαδή τη γλυκύτητα εκφρασμένη σε βαθμούς Brix. — Τα φυσικά χαρακτηριστικά των καλλιεργούμενων εδαφών της περιοχής, που περιλαμβάνουν στη σύστασή τους άμμο, ιλύ και άργιλο, χάρη στους υδάτινους πόρους που είναι σε θέση να αποθηκεύουν, επιτρέπουν στους καλλιεργητές να έχουν δένδρα με ισορροπημένη ανάπτυξη και στα τρία φαινολογικά στάδια: άνθιση, καρπόδεση και ωρίμανση καρπού.
Τα στάδια αυτά είναι κρίσιμα για την παραγωγή καρπών με τη βέλτιστη δυνατή συγκέντρωση σακχάρων (βαθμοί Brix). — Τα πρότυπα θερμοκρασιών και βροχοπτώσεων της περιοχής παραγωγής έχουν πολλά χαρακτηριστικά που ευνοούν την παραγωγή φυσικά γλυκών κερασιών, χωρίς συνοδευτικούς αρνητικούς παράγοντες.
Η περιοχή δεν επηρεάζεται ιδιαίτερα από όψιμες παγωνιές, οι οποίες θα μπορούσαν να παρεμποδίσουν την άνθιση.
Οι ήπιες εαρινές θερμοκρασίες συνοδεύονται από μέτριες βροχοπτώσεις, γεγονός που διασφαλίζει βέλτιστη άνθιση και καρπόδεση.
Ομοίως, οι αραιές βροχοπτώσεις κατά το τελευταίο στάδιο της ωρίμανσης περιορίζουν το πρόβλημα του σκασίματος των κερασιών.